**Записник са другог састанка Посебне међуминистарске радне групе за израду трећег Акционог плана за период од 2018. до 2020. године и реализације учешћа Републике Србије у иницијативи Партнерства за отворену управу**

Састанак је одржан 26. априла 2018. године у просторијама Министарства државне управе и локалне самоуправе, Бирчанинова 6 у Београду, са почетком у 12,10 часова.

Састанку су присуствовали:

**Драгана Брајовић -** Министарство државне управе и локалне самоуправе; **Љиљана Узелац -** Министарство државне управе и локалне самоуправе; **Иван Ковачевић** - Министарство државне управе и локалне самоуправе; **Ирена Оташевић -** Министарство државне управе и локалне самоуправе; **Весна Јевтић -** Министарство финансија; **Ана Тодоровић** – Министарство грађевинарства, саобраћаја и инфраструктуре; **Нина Нинковић -** Министарство унутрашњих послова; **Даринка Радојевић** - Министарство заштите животне средине; **Игор Јовичић –** Министарство културе и информисања; **Винко Ковачевић –** Министарство просвете, науке и технолошког развоја; **Славенка Мијушковић –** Министарство трговине, туризма и телекомуникација**; Марија Кујачић -** Канцеларија за информационе технологије и електронску управу; **Сузана Стојадиновић -** Републички секретаријат за јавне политике; **Данило Родић -** Канцеларија за сарадњу са цивилним друштвом; **Јелена Ђорић –** Народна скупштина; **Љубинка Кнежевић -** Генерални секретаријат Владе; **Мирсад Јусуфовић** -град Нови Пазар; **Јелена Топаловић Петровић -** град Шабац; **Милош Ђурђевић -** општина Параћин; **Бојана Селаковић -** Грађанске иницијативе; **Иван Радојевић -** Центар за истраживање, транспарентност и одговорност (ЦРТА); **Тања Максић – -** Асоцијација онлајн медија**; Марко Марковић -** Народни парламент; **Сања Насевски -** Програм Уједињеих нација за развој (УНДП); **Маја Стојановић -** Стална конференција општина и градова; **Душан Миленковић -** Вестминстерска фондација за демократију; **Светислав Миланковић –** Агенција локалне демократије Суботица; **Немања Ненадић –** Транспарентност Србија; **Лидија Брајовић** – СКИП центар; **Калина Симић** – БИРН Србија.

Састанку нису присуствовали чланови или заменици, представници следећих институција: Министарство правде, Министарство за европске интеграције, Министарство спољних послова, Јединица за имплементацију стратешких пројеката, Агенција за борбу против корупције, Управа за јавне набавке, Привредна комора Србије, Национална академија за јавну управу, општина Рума, општина Врачар, Београдска отворена школа и Медија и реформ центар Ниш.

Дневни ред састанка:

* Усвајање записника са првог састанка Радне групе
* Разматрање Пословника о раду
* Разматрање предлога обавеза прикупљених на консултативном састанку са ОЦД
* Разно

Састанак је водила Драгана Брајовић из Министарства државне управе и локалне самоуправе.

* Записник са првог састанка Радне групе, који је одржан 30. марта 2018. године је једногласно усвојен.

Члановима Радне групе достављен је Записник са консултативног састанка Радне групе са ОЦД поводом израде Акционог плана за спровођење иницијативе Партнерство за отворену управу у Републици Србији за период од 2018. до 2020. године, који је одржан 13. априла и договорено је да се до 3. маја на наведни записник доставе евентуалне примедбе.

* У вези са другом тачком дневног реда, Усвајање Пословника о раду, истакнуто је да садржина Пословника још увек није у потпуности дефинисана и да је неопходно унети одређене одредбе, као што је она која се односи на примопредају посла када долази до промене чланова у самој радној групи. Договорено је да се после првомајских празника Предлог пословника достави члановима Радне групе ради давања коментара, како би на наредном састанку Пословник могао бити усвојен.
* Најважнија тема данашњег састанка је разматрање предлога обавеза за израду трећег акционог плана за ПОУ. Након одржаног консултативног састанка са ОЦД, са појединим члановима радних група је договорено да се разраде одређене мере, које у принципу нису спорне за спровођење, што међутим не значи да ће оне бити укључене у акциони план, јер ће на крају бити одлучено које мере ће бити саставни део акционог плана а које не. Свака појединачна обавеза ће се морати детаљније обрадити. Договорено је да чланови Радне групе до 18. маја доставе евентуално нове предлоге за мере, након чега ће бити одржан нови састанак.
* Затим се приступило разматрању предлога обавеза који су прикупљени на недавно одржаном консултативном састанку са ОЦД.

**ТЕМА: Учешће јавности**

**ОБАВЕЗА 1:** Измена Закључка о Смерницама за укључивање ОЦД у процес доношења прописа у правцу њихове једнаке примене на свим нивоима власти – предлог Медија и реформ центра Ниш.

У вези са наведеном обавезом се наводи да постоји препорука Владе Републике Србије, која је садржана у поменутом Закључку којим су Смернице утврђене, да се њима у свом раду, поред органа државне управе, руководе и органи аутономне покрајине и јединица локалне самоуправе. Ова препорука говори о потреби да се питање сарадње са цивилним друштвом решава и на локалном нивоу, што међутим у пракси није увек тако. Пракса је наиме показала да покрајински, а посебно локални органи управе, препоруку за примену Смерница третирају углавном као одсуство обавезе и у складу са тим и поступају, врло често не укључујући заинтересовану јавност у свој рад и процес одлучивања. Ова обавеза подразумева измену Закључка Владе којим су утврђене Смернице за укључивање ОЦД у процес доношења прописа у правцу њихове једнаке примене на свим нивоима власти, за разлику од садашње, препоручене примене на покрајинском и локалном нивоу. Очекује се да би овакве измене допринеле порасту свести на нижим нивоима власти о важности грађанске партиципације и уједначавању праксе укључивања ОЦД, а преко њих и грађана, у припрему, доношење и праћење примене прописа, што уједно представља и циљ саме обавезе. За испуњење ове обавезе надлежна би била Канцеларија за сарадњу са цивилним друштвом.

Присутни су се сагласили да се ова обавеза може разматрати, и биће договорено да ли ће остати у Акционом плану. Данило Родић из Канцеларије за сарадњу са цивилним друштвом је додао да је јутрос из Медиа реформ центра достављен још један предлог који је у вези са овом обавезом, о чему ће се касније говорити. Маја Стојановић из СКГО је указала да ће у испуњењу ове обавезе СКГО посредно помоћи (предвиђени су као партнерска институција) јер је урађен Индекс добре управе који у себи има област која се односи на партиципацију јавности на локалном нивоу, тако што ће се пружати подршка локалним самоуправама да подигну своје капацитете у погледу укључивања јавности на овом нивоу. Овој обавези ће допринети и други пројекат који СКГО спроводи са УНОПСОМ, а то је пројекат Унапређење доброг управљања на локалном нивоу, у оквиру којег ће се спровести 10-15 пакета подршке ЈЛС који ће се односити управо на партиципацију, односно укључивање јавности доношење буџета и креирање јавних политика на локалном нивоу у разним областима. Пројекат je започео почетком ове године и трајаће 4 године.

**ОБАВЕЗА 2:** Организовање заједничких обука за службенике јавне управе и организације цивилног друштва у вези са применом Смерница за укључивање организација цивилног друштва у процес доношења прописа – предлог КСЦД .

Обавеза подразумева одржавање до 7 обука у којима ће заједно учествовати запослени у органима јавне управе и представници ОЦД. Присутни су се сагласили са овом обавезом.

Иван Радојевић из ЦРТЕ је поставио питање везано за тему данашњег састанка, шта је задатак Радне групе данас. Драгана Брајовић је одговорила да се сада анализирају обавезе, да се ништа данас не усваја већ се само консултују чланови да ли имају евентуално неке коментаре на дате предлоге. Иван Радојевић је додао да је питање поставио из разлога што је у другом акционом плану за ПОУ већ постојала слична мера која је подразумевала организовање обука, и да по Извештају НМИ овква мера нема трансформативни утицај, и да би се због тога требало размишљати о некој њеној надградњи. Данило Родић се надовезао на претходно излагање и указао да је овим предлогом управо прихваћена препорука НМИ јер су у претходном периоду обуке спровођене посебно за службенике јавне управе а посебно за ОЦД, а сада ће се спроводити заједно. Бојана Селаковић из Грађанске иницијативе је указала да би требало размислити о ефекту ове мере уколико се укључују само локални службеници, што је раније био случај, јер се то на крају сведе на исту групу људи која похађа обуке и која је већ довољно информисана, и да проблем заправо постоји са доносиоцима одлука и да је у том правцу потребно надоградити ову меру, односно потребно је да се предвиди да и они похађају обуке. Данило Родић се надовезао на претходно излагање и указао да је то и била препорука НМИ и да је он и написао да ће овом мером бити таргетирани они који раде на изради прописа и сарадњи као и службеници на руководећем нивоу. Иван Радојевић је дао предлог да се обуке поставе он-лајн како би сви који су заинтересовани могли да прођу кроз те обуке. Драгана Брајовић је напоменула да би у том случају било потребно сагледати ко би израдио платформу за те обуке, као и колика би била финансијска средства, и да би о овом предлогу требало размислити. У вези са предлогом о одржавању он-лајн обука Мирсад Јусуфовић представник града Нови Пазар, је указао да је идеја добра али да би у пракси врло мало службеника уопште гледало те обуке. Оно што је битно је да се начелници општинских управа едукују а да онда они то знање преносе даље на службенике. Данило Родић је указао да приликом таргетирања лица која ће похађати обуке треба водити рачуна и о томе да су доносиоци одлука везани за одређени мандат.

**ОБАВЕЗА 3.** Подршка органима јавне управе и ОЦД у унапређењу међусобне сарадње кроз израду другог издања Приручника за примену Смерница за укључивање организација цивилног друштва у процес доношења прописа – предлог КСЦД.

Обавеза обухвата израду, публиковање и дистрибуирање другог издања Приручника за примену Смерница за укључивање ОЦД у процес доношења прописа, са посебним освртом на примере добре праксе на локалном нивоу.

Данило Родић је указао да ова мера може да буде завршна активност обавезе која се односи на спровођење обука, јер је такође препоручена од НМИ. Идеја је да, иако је приручник првенствено намењен органима јавне управе, истовремено буде и прилагођен и за употребу и ОЦД да би и оне биле упућене у то на које прописе могу да се позивају, које су обавезе органа у њиховој међусобној сарадњи и др.

Договорено је да ова обавеза буде предвиђена као завршна активност обавезе која се односи на обуке.

Калина Симић из БИРН-а је поставила питање да ли се ради на анализи досадашње примене Смерница. Данило Родић је одговорио да Канцеларија за сарадњу са цивилним друштвом ради годишње анализе у којима се прате параметри из предлога стратегије и параметри из Смерница, и кроз четири нивоа се прати (информисање, саветовање, укључивање и партнерставо) како органи укључују организације у свој рад. Прво истраживање које је рађено на националном и локалном нивоу је за 2014. годину, док су наредна истраживања обухватала сарадњу органа државне, покрајинске управе и независних тела са ОЦД. Идеја је да се поново раде анализе, уколико буде средстава. Анализе се раде на основу података које Канцеларији достављају државни орагни и то тако што се у току календарске године достављају подаци за претходну годину преко он-лајн упитника.

**ОБАВЕЗА 4:** Спровођење анализе примене обавеза израде локалних антикорупцијских планова и планова интегритета – предлог Националне коалиције за децентрализацију

Обавеза се спроводи кроз мониторинг активности предвиђених Акционим планом за Поглавље 23 (усвајање локалних антикорупцијских планова и програмско буџетирање). Циљ је успоставити директну везу између спроведених мера на централном нивоу и доприноса локалних самоуправа у ефективној примени мера на локалу, чиме ће се унапредити комуникација између доносиоца одлука и грађана

У погледу ове обавезе, у овом тренутку није дефинисано ко би радио анализу, нити која су финансијска средства потребна, због чега је потребно да се ова обавеза сагледа и разради у сарадњи са другим органима. Представници Агенције за борбу против корупције нису присутни на данашњем састанку да би могли да се сада изјасне о овом предлогу, а иначе је предлог достављен у кратком времену пре одржавања састанка тако да ни сви чланови Радне групе нису стигли да се упознају са његовом садржином. Такође је констатовано да је ова обавеза заправо у теми Интегритет власти а не Учешће јавности.

Маја Стојановић из СКГО је указала да је СКГО, у сарадњи са Агенцијом за борбу против корупције, прошле године припремио модел антикорупцијског плана који је понуђен свим локалним самоуправама. Такође је додато да постоји делимична анализа о примени наведених планова у Савету који је задужен за праћење акционог плана за Поглавље 23 и да је наведене планове до сада усвојило 45 јединица локалне самоуправе.

Представљен је и предлог Медија и реформ центра Ниш: ***Доношење и примена општег обавезујућег прописа- Закона о поступку припреме, предлагања и доношења прописа као и мерења резултата примене прописа и извештавања о резултатима примене прописа,*** који је примљен пола сата пре почетка састанка, због чега није прослеђен члановима Радне групе. У вези са наведеним предлогом, Данило Родић је информисао присутне да је, у групи која се бавила припремом предлога обавеза у оквиру теме Учешће јавности на консултативном састанку са ОЦД, постигнут компромис да се као обавеза предвиди измена закључка о Смерницама за укључивање ОЦД у процес доношења прописа у правцу њихове једнаке примене на свим нивоима власти и да фокус буде на смерницама. Представник Медија и реформ центра је инсистирао да се предвиди доношење закона којим би се на јединствен начин уредило питање укључивања јавности. Ова питања су, међутим, на законском нивоу већ регулисана, укључујући ту и Закон о планском систему који је усвојен пре неколико дана. Спорна је била обавезност укључивања јавности, па се на иницијативу Медјиа реформ центра ишло на измену Смерница на локалном нивоу. Суштински, овај предлог је исти као и онај који се односи на смернице, заправо је послат као замена за смернице.

С обзиром на то да чланови Радне групе нису били претходно упознати са овим предлогом, Драгана Брајовић је цитирала садржај обавезе, који подразумева доношење и примену општег обавезујућег прописа - Закона о поступку припреме, предлагања и доношења прописа као и мерења резултата примене прописа и извештавања о резултатима примене прописа којим би се јасно дефинисао поступак, временски оквир, кораци и процедура јавне расправе као и остали елементи потребни за транспарентност и ефикасност овог поступка. Закон би био обавезујући за све републичке органе, органе аутономне покрајине и органе јединица локалне самоуправе. Овим Законом би се обезбедило учешће стручне и опште јавности као и свих организација заинтересованих за учешће у овом процесу као и редован и разуман временски оквир за учешће свих потребних делова друштва у процесу доношења прописа на свим нивоима.

Тања Максић из Асоцијације онлајн медија је указала да највећи број ових питања регулише Закон о државној управи. Бојана Селаковић је додала да је израда оваквог закона врло комплексна, да разуме сврху мере јер питање учешће јавности у доношењу прописа није регулисано у једном пропису већ у више њих. У овом смислу постоји потреба за израду оваквог закона, али је таква мера прилично амбициозна. Сузана Стојадиновић из Републичког секретаријата за јавне политике је додала да је усвојен Закон о планском систему, којим је уведена обавезност спровођења консултација од најраније фазе припреме прописа на свим нивоима власти, као и спровођења јавне расправе. Методе консултација и укључивања ОЦД ће бити додатно разрађене кроз Уредбу о управљању јавним политикама, која ће се донети у року од шест месеци. Колега из Медија реформ центра је на консултативном састанку истицао да недостају казнене мере у закону, што је тачно, и притом је нагласила да је овај закон рађен три године и да је у почетној изради постојала казнена политика, односно одредбе којима су биле предвиђене новчане казне за одговорна лица која не спроведу консултације или јавну расправу, али се у каснијим фазама консултација у припреми закона од тога одустало. Љиљана Узелац из Министарства државне управе и локалне самоуправе је обавестила присутне да су Измене Закона о државној управи данас на седници Владе и да ће ускоро бити усвојене у Народној скупштини. Такође је истакла да уколико није спроведена јавна расправа и консултације, Влада ће вратити акт поново у процедуру, и да због тога нису предвиђене казнене одредбе. Драгана Брајовић је закључила да, с обзиром на амбициозност предлога, као и на све изнесено током дискусије, предлог Медија реформ центра није могуће прихватити у овом тренутку. Договорено је да Сузана Стојадиновић из РСЈП достави образложење о неприхватању предлога.

Немања Ненадић из Транспарентности Србија у свом излагању указао је на то да се изменама Закона о државној управи не решавају сва питања, јер су многа од њих регулисана Пословником Владе, док је Сузана Стојадиновић додала да ће се само спровођење јавне расправе дефинисати у Уредби о спровођењу јавних политика. Немања Ненадић је такође истакао да је у току јавна расправа о Нацрту закона о лобирању који је у надлежности Министарства правде, и да је једна од сугестија које су давали та да би тај закон требало проширити на ситуације када не само лобисти као професионални посредници долазе у контакт са органима власти и залажу се за формулисање одређених садржаја у прописима, већ да је потребно да се уреде и ситауције када то чине и они који нису лобисти зарад сопствених идеја или интереса. С тим у вези, истакао је да, с обзиром на то да ће се поводом овог Нацрта закона одржати састанак средином маја месеца, уколико постоји могућност да се поводом овог питања успостави комуникација са Министарством правде. Драгана Брајовић је одговорила да је у овој Радној групи члан и представник Министарства правде али да, што се тиче овог акционог плана за ПОУ, с обзиром да је овај закон у поступку јавне расправе нема сврхе да се његова припрема предвиди акционим планом. У вези наведеног ће свакако бити обавештено Министарство правде.

**ТЕМА: Интегритет власти**

**ОБАВЕЗА 1:** Увођење online апликације чијом применом ће јавности бити доступни подаци о трошењу јавних средстава од стране органа јавне власти (свих директних и индиректних буџетских корисника).

С обзиром да колеге из Агенције за борбу против корупције нису присутне на данашњем састанку али да су доставили мере које су прилично разрађене, у погледу њиховог спровођења потребно је консултовати и Министарство финансија, што се првенствено односи на ову обавезу.

Слична обавеза предложена је у оквиру теме Отворени подаци – која се односила на успостављање сервиса „Супервизор“ по узору на онај који већ постоји у Словенији. Оба предлога су у вези са иницијативом отварања података.

Драгана Брајовић је истакла да је ова мера већ била предвиђена и за други акциони план за ПОУ, али да тада није била укључена у АП, као и да је сада поновљен исти предлог. Немања Ненадић је додао да овим подацима код нас располаже Управа за трезор а у Словенији је то њихова антикорупцијска агенција. Суштина је у томе да Управа за трезор отвори податке. Славенка Мијушковић из Министарства трговине, туризма и телекомуникација је указала да је Закон о електронској управи правни основ за отварање података, с обзиром на то да је у наведеном Закону предвиђена обавеза отварања података.

Љиљана Узелац је указала на то да би било значајно да се одмах на почетку израде акционог плана зна да ли је могуће отворити податке Управе за трезор, да се не би поновила ситуација од претходне године, када је мера била искључена из предлога акционог плана пред његово упућивање Влади. Ако није могуће отворити наведене податке, таква мера се не треба ни предвиђати. Драгана Брајовић је указала на то да приликом доношења акционог плана, коначну одлуку о некој мери доносе органи који су надлежни за њено спровођење. Када је конкретно у питању ова обавеза, коначну одлуку ће имати Министарство финансија и потребно је да се изјасни у вези са њеним спровођењем. Представник Министарства финансија, Весна Јевтић, напоменула је да ће достављена мера бити размотрена у сарадњи са Управом за трезор, како би се видело да ли је њено спровођење могуће. Указала је и на то да ће одговор Управе за трезор највероватније бити исти као и претходне године, с обзиром на то да се правни оквир и остали предуслови нису изменили.

Иван Радојевић је упитао, имајући у виду наведно, каква је уопште улога цивилног друштва у овом процесу, Министарства као координатора и ове иницијативе. Драгана Брајовић се надовезала на излагање и указала на то да је иницијатива отварања података заправо дуг процес и да је потребно много напора и залаганња да би се остварио напредак, јер нису сви органи подједнако мотивисани и спремни за отварање података. Љиљана Узелац је истакла да је питање отворених података код нас управо покренуто кроз ПОУ, да иде врло споро али да помака има. Пример за то је отварање буџета што пре две године није постојало као могућност. Указала је да је, иако то неће бити трансформативна мера, потребно размислити о промоцији и обукама у вези отворених података, јер је то очигледно потребно да би државни службеници били спремни за отварање података. Марија Кујачић из Канцеларије за информационе технологије надовезала се и указала на то да они кроз пројекат спроводе обуке, и да је то као мера већ предвиђено у више акционих планова, па је непотребно да се понавља и у акционом плану за ПОУ.

**ОБАВЕЗА 2:** Увођење економски најповољније понуде као примарног критеријума за оцењивање понуда у поступцима јавних набавки.

Постоје две врсте критеријума за оцењивање понуда у поступцима јавних набавки – економски најповољнија понуда и најнижа понуђена цена. У пракси, органи јавне власти се приликом оцењивања понуда најчешће одлучују за примену критеријума најниже понуђене цене, што на крају нема увек позитиван утицај. Због тога се предлаже Увођење економски најповољније понуде као примарног критеријума за оцењивање понуда у поступцима јавних набавки. Наведена обавеза подразумева измену закона о јавним набавкама, о чему се мора консултовати Управа за јавне набавке и Министарство финансија. Наведена мера ће бити достављена Управи за јавне набавке и чланови Радне групе ће бити обавештени о исходу.

**ОБАВЕЗА 3:** Регулисање области сукоба интереса за запослене и радно ангажоване у органима јавне власти.

Једном од активности у акционом плану за Поглавље 23 предвиђено је да се зaкoнoм урeди спрeчaвaњe сукoбa интeрeсa државних службеника, али не и осталих запослених и ангажованих у органима јавне власти. У циљу решавања овог проблема, потребно је на основу међународних стандарда припремити допуне Закона о државним службеницима, Закона о запосленима у аутономним покрајинама и јединицама локалне самоуправе, Закона о запосленима у јавним службама, као и других закона који уређују положај запослених и радно ангажованих у органима јавне власти, у делу који се односи на регулисање сукоба интереса.

Драгана Брајовић је напоменула да је у погледу наведеног потребно консултовати Агенцију за борбу против корупције јер се, према информацијама које је добила од колега који на томе раде, у оквиру измена Закона о државним службеницима, у овом смислу већ ради измена која ће бити усвојена у четвртом кварталу ове године, а што се тиче Закона о запосленима у аутономним покрајинама и јединицама локалне самоуправе, у одредбама 39,40. и 41. регулисано је питање сукоба интереса. С обзиром да ће се наведени закони мењати због регулисања питања компетенција, може се предвидети да се тада и регулисање сукоба интереса прошири. Немања Ненадић је указао да има смисла да се прихвати ова мера јер је Агенција за борбу против корупције припремила један документ из ког се види да је потребно да се уреди ово питање у погледу запослених у наведним органима, али је притом указао да оно што уопште није регулисано јесте регулисање овог питања за запослене у јавним предузећима.

Бојана Селаковић је указала на то да се треба размотрити и питање регулисања донација, што је такође Агенција за борбу против корупције дала као предлог на консултативном састанку.

**ТЕМА: Отворени подаци**

Марија Кујачић из Канцеларије за информационе технологије је, као предлог за акциони план ПОУ изнела приступање Повељи отворених података. Указала је и на то да постоје сетови података који су занимљиви и тичу се услуга које су свакодневно намењене великом броју људи, као што је нпр. Бусплус. Када би се такви подаци отворили, постојала би могућност за креирање бројних апликација (као што је нпр. податак о томе где се тренутно налази одређено возило). Оваква могућност већ постоји, али није задовољавајућа. Постоје подаци који су динамички и који прате све што се дешава у области јавног превоза, конкретно - за Бусплус ти подаци су у рукама сервис провајдера и град Београд упркос доброј вољи није могао да им испоручи те податке. Зато сматра да би било корисно предвидети неку меру која би подразумевала да органи имају контролу над својим подацима. Драгана Брајовић је указала на то да је ово мера која се односи на локални ниво и да не може бити предвиђена у овом акционом плану. Марија Кујачић се сагласила и напоменула да Open data charter предвиђа укључивање и локала. Љиљана Узелац је напоменула да би предвиђањем Open data charter заправо дошло до понављања мере која је већ предвиђена у другим стратешким документима, те да због тога акциони план може добити негативну оцену.

**ОБАВЕЗА 1:** Отварање медијских садржаја – предлог Едукационог центра из Лесковца

Предвиђене су две активности за реализацију ове обавезе: 1.Изменити Закон о јавном информисању у циљу увођења обавезе корисницима донације за суфинансирање медијских садржаја од јавног интереса да након реализације пројекта објаве медијске садржаје и друге релевантне информације на једном месту на интернету и 2. Направити базу података за медијске садржаје на интернету на порталу еУправа или отворених података. На поменутом сајту налазили би се само линкови медијских садржаја, а на интернет презентацијама медија или каналима као што је YouTube налазили би се медијски садржаји.

Тренутно је у изради модел базе података отворених медијских садржаја који треба да помогне у бољем разумевању ове иницијативе. Када буде готова база података може се представити члановима радне групе за израду АП ПОУ.

Конкурсно суфинансирање израде медијских садржаја од јавног интереса треба унапредити у циљу добијања квалитетнијих медијских садржаја и смањења злоупотребе јавних финансија. Отворени медијски садржаји су једна од иницијатива која увођењем транспарентности у крајњи производ (медијске садржаје) жели да унапреди квалитет поменутог процеса. Зашто је важно увести отворене медијске садржаје:

1. Трајно и бесплатно су доступни медијски садржаји који су већински суфинансирани јавним новцем (уместо да се униште након истека рока за архивирање).

2. Медијски садржаји су лако доступни и претраживши по различитим критеријумима.

3. Мета подаци о медијским садржајима објављују се у формату отворених података.

4. Подиже се квалитет и смањују злоупотребе у конкурсима за суфинансирање медијских садржаја на сва три нивоа власти. Аутори не губе ауторска права и могу да се примене неки модели заштите од неовлашћеног коришћења медијских садржаја.

Игор Јовичић из Министарства културе и информисања је истакао да је мера добра, али да ју је потребно разрадити кроз Закон о информисању и низ прописа која га прате. У вези са овом мером истакао је да је њена реализација у надлежности више органа, Министарства културе и информисања али и Министарства просвете, науке и технолошког развоја односно Завода за интелектуалну својину као овлашћеног предлагача у области заштите ауторских права и Министарства привреде, како би се овај проблем сагледао са више страна. Сања Насевски из УНДП-а је указала да сматра да се предлог Едукационог центра у погледу ауторских права односи на приказивање медијских садржаја и да ко год крши ауторска права сноси одговорност у складу са казненом политиком, а да се ово питање може решити кроз уговоре, када се дају средства, на који начин се ауторска права пребацују на другог. Игор Јовичић је указао на то да је ова мера прихватљива, али да се решавању проблема мора приступити на начин да се пружи заштита аутору. Калина Симић је додала да се БИРН бави такође овим стварима, и да је идеја да се на порталу е-управе постави да садржај који је финансиран буде у оквиру докумената који се ту објављују у виду неког извештаја. БИРН може да допринесе на тај начин што ће у погледу развоја ове мере сарађивати са Едукационом цетром. Игор Јовичић се сагласио да БИРН и Едукациони центар изађу са заједничким предлогом који ће потом заједно размотрити са Сектором за информисање Министарства културе и информисања и доставити Радној групи. Бојана Селаковић је напоменула да је постојала идеја да се у погледу садржаја медија који су финасирани из буџета направи пандан пројектима и удружењима који се такође финасирају из буџета. Игор Јовичић се надовезао на претходно излагање и додао да је приликом разрађивања ове обавезе потребно сагледати прописе, начин финансирања, видети где је разлика између програмског и пројектног финансирања, шта је са ауторским правима. Такође је истакао да је добро што ће у разради ове мере учествовати више заинтересованих страна.

**ОБАВЕЗА 2.** Израда електронског Календара јавних конкурса за финансирање пројеката и програма организација цивилног друштва из средстава буџета органа јавне управе Републике Србије. Ову обавезу је разрадила КСЦД.

Обавеза подразумева израду електронског Календара конкурса у виду апликације путем које би надлежни органи са свих нивоа власти, у роковима предвиђеним Уредбом, уносили податке о планираним јавним конкурсима намењеним финансирању ОЦД у текућој години. Носилац ове обавезе би била КСЦД а партнери у реализацији УНДП и Канцеларија за информационе технологије и електронску управу.

Данило Родић је објаснио да Канцеларија за сарадњу са цивилним друштвом од свог оснивања прави календар конкурса за финансирање програма и пројеката ОЦД који обухватају све конкурсе органа државне управе а последњих година и органа покрајинске управе. Ексел табела-образац се доставља органима да би се након тога прикупљени подаци објединили у јединственој ексел табели која се објављује на сајту. Уредба о средствима за подстицање програма или недостајућег дела средстава за финансирање програма од јавног интереса која реализују удружења предвиђа обавезу свих органа (укључујући сада и локалне самоуправе), да најпре израђују планове јавних конкурса, што је новина, као и да их достављају Канцеларији која ће их објединити у један јединствени календар. Укључивањем локалних самоуправа јавља се проблем у погледу обједињавања толиког броја података, јер недостају капацитети (људски, технички и др.). Разговарано је са УНДП око обезбеђивања финансијских средстава за испуњење ове обавезе. Иначе обавеза достављања података од стране локалних самоуправа, односно прављења календара од стране Канцеларије, почиње од следеће године.

Бојана Селаковић је указала да је раније разговарано о овој идеји са директором Канцеларије и да су се сагласили да би се на овај начин олакшало поступање по више основа као и свим запосленима који у државним органима раде на пословима конкурса. Дат је и радни назив „Српски падор“, имајући у виду да постоји једна платформа за ЕУ пројекте и ЕУ организације, где ко жели да аплицира за ЕУ пројекте прави свој профил и ту качи све податке о свом раду, финансијске извештаје и остале информације, да би сада и то било олакшано подношењем преко једне он-лајн апликације. С обзиром на корисност, сматра да би се могла наћи донаторска подршка за пружање техничке помоћи држави, јер се електронска управа у последње време појављује као приоритетна тема. Ова идеја је проширена и на тему медија, па када се већ ради у овој области било би корисно да се ради истовремено.

Договорено је да се, у погледу ове обавезе, у сарадњи Канцеларије, УНДП, БИРН, Грађанских иницијатива и министарства, дефинише евентуално још један корак у овој мери.

**ОБАВЕЗА 3**: Обезбеђивање доступности података о планираним и утрошеним средствима у оквиру локалних фондова за заштиту животне средине. Предлог Министарства заштите животне средине.

На основу спроведених анализа утврђено је да постоји неравнотежа између прихода на основу накнада и средстава која се утроше за заштиту животне средине. С друге стране, тренутно механизам планирања и трошења средстава за ове намене није транспарентно доступан јавности. С обзиром да се Србија суочава са великим изазовом усклађивања са високим стандардима Европске уније и да је за то потребно обезбедити стабилно и одрживо финансирање на свим нивоима власти, планирање и трошење тих средстава мора бити транспарентно.

Обавеза подразумева отварање података о планираним и утрошеним средствима у оквиру локалних фондова за заштиту животне средине.

Даринка Радојевић из Министарства заштите животне средине је образложила да је учешће свих заинтерсованих страна у области животне средине од кључне важности, као и да је Србија потписник конвенција о доступности информација о заштити животне средине. Нагласила је да, у погледу републичког нивоа, ако дође до отварања буџета биће видљиво која су средства била намењена за заштиту животне средине, а да на локалном нивоу и даље постоје по Закону о заштити животне средине, буџетски фондови за заштиту животне средине на локалу. По истом закону јединице локалне самоуправе су дужне да Министарству достављају програм коришћења буџетског фонда на сагласност, а такође имају обавезу и достављања извештаја о коришћењу тих средстава. Пошто већ постоји тај механизам по ком се све доставља у штампаној верзији и не постоји дигитализација података, све и да се жели, ове податке сада није могуће отворити. Уколико би се новим Правилником, који доноси министар, прописало да се подаци достављају путем апликације, они ће бити доступни у машински читљивом формату. Ова мера није планирана у неком стратешком документу.

Мирсад Јусуфовић је указао на то да свака јединица локалне самоуправе има могућност увођења локалне еко таксе и самим тим приходе који би се користили за заштиту животне средине, и предложио је да се овом мером предвиди и контрола трошења ових прихода. Даринка Радојевић је истакла да проблем постоји јер је законом укинуто наменско трошење средстава, Министарство заштите животне средине нема надлежност да од локалних самоуправа тражи те податке, и да се оне вероватно од стране Министарства финансија приказују на другом месту, кроз буџете локалних самоуправа. Због наведеног Министарство заштите животне средине не може отварати те податке, јер су у питању туђи подаци. Сања Насевски је у погледу трошења еколошког динара навела пример једне организације из Новог Сада која се бави питањем заштите животне средине и која је урадили анализу на основу података које су у том тренутку имали и који су били у отвореном формату, али су информације морали да прикупљају и у сарадњи са градским секретаријатом за заштиту животне средине. Наведена анализа је урађена прошле године у децембру месецу и то на основу података из иформатора о раду.

Драгана Брајовић је закључила да је за наредни састанак остало да се размотре мере у оквиру следећих тема: јавне услуге, фискална транспарентност и приступ информацијама. Нагласила је да је потребно разрадити мере које су предвиђене за јавне услуге и да ће их, након што буду разрађене, доставити члановима. У вези приступа информацијама, с обзиром да предлози добијени након консултативног састанка са ОЦД нису најјаснији, Иван Радојевић је укратко истакао да је идеја била да се ради мониторинг спровођења Закона о слободном приступу информацијама од јавног значаја након усвајања измена и допуна наведног закона, која би подразумевала обавезу неког органа државне управе да се по некој методологији наведно спроводи. Ову меру је потребно разрадити. Једино је разрађена мера која се односи на нови сервис на Порталу е-управе који се односи на увођење е-петиције.

Теме и мере које данас нису разматране, размотриће се од стране чланова радне групе на наредном састанку.

Састанак је завршен у 14,15 часова.

Министарство државне управе и локалне самоуправе